CELEX: 62008CN0047
Language: mt
Date: 2008-02-11 00:00:00
Title: Kawża C-47/08: Rikors ippreżentat fil- 11 ta' Frar 2008 — Il-Kummissjoni tal-Komunitajiet Ewropej vs Ir-Renju tal-Belġju

24.5.2008   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               C 128/18
            
         Rikors ippreżentat fil-11 ta' Frar 2008 — Il-Kummissjoni tal-Komunitajiet Ewropej vs Ir-Renju tal-Belġju
   (Kawża C-47/08)
   (2008/C 128/30)
   Lingwa tal-kawża: Il-Franċiż
   Partijiet
   
      Rikorrenti: Il-Kummissjoni tal-Komunitajiet Ewropej (rappreżentanti: J.-P. Keppenne u H. Støovlbæk, aġenti)
   
      Konvenut: Ir-Renju tal-Belġju
   Talbiet
   
               —
            
            
               tikkonstata li, bl-impożizzjoni ta' kundizzjoni ta' nazzjonalità għall-aċċess għall-professjoni ta' nutar u bin-nuqqas ta' traspożizzjoni tad-Direttiva 89/48/KEE (1) għall-attività ta' nutar, ir-Renju tal-Belġju naqas milli jwettaq l-obbligi tiegħu taħt it-Trattat KE, partikolarment l-Artikoli 43 KE u 45 KE, u taħt id-Direttiva 89/48/KEE dwar sistema ġenerali għar-rikonoxximent ta' diplomi ta' edukazzjoni ogħla mogħtija mal-kompletar ta' l-edukazzjoni u t-taħriġ professjonali ta' mill-inqas tliet snin;
            
         
               —
            
            
               tikkundanna lir-Renju tal-Belgju għall-ispejjeż.
            
         Motivi u argumenti prinċipali
   Permezz tar-rikors tagħha, il-Kummissjoni fl-ewwel lok tikkritika lill-konvenut li, bl-impożizzjoni ta' kundizzjoni ta' nazzjonalità għall-aċċess għall-professjoni ta' nutar u għall-eżerċizzju tagħha, ħoloq preġudizzju sproporzjonat għal-libertà ta' l-istabbiliment prevista fl-Artikolu 43 KE. Huwa minnu li l-Artikolu 45 KE jeżenta mill-applikazzjoni tal-kapitolu dwar id-dritt ta' stabbiliment l-attivitajiet li jaqgħu, b'mod dirett u speċifiku, fl-ambitu ta' l-eżerċizzju ta' l-awtorità pubblika. Madankollu, skond il-Kummissjoni, id-dmirijiet li n-nutara għandhom skond il-liġi Belġjana jirrapreżentaw grad ta' parteċipazzjoni f'dan l-eżerċizzju li huwa tant baxx li ma jistgħux jaqgħu fil-kamp ta' applikazzjoni ta' dan l-artikolu u lanqas ma jistgħu jiġġustifikaw tali ostakolu għal-libertà ta' l-istabbiliment. Dawn id-dmirijiet, fil-fatt, ma jagħtux lin-nutara poteri ta' ordnijiet mandatorji u l-leġiżlatur nazzjonali seta' jimponi miżuri inqas restrittivi minn kundizzjoni ta' nazzjonalità, bħal, per eżempju, li l-persuni kkonċernati jkunu suġġetti għall-kundizzjonijiet stretti ta' aċċess għall-professjoni, għal rekwiżiti professjonali partikolari u/jew għal kontroll speċifiku.
   Permezz tat-tieni ilment tagħha, il-Kummissjoni tikkritika wkoll lill-konvenut li naqas milli jwettaq l-obbligi tiegħu meta naqas milli jittrasponi d-Direttiva 89/48/KEE f'dak li jirrigwarda l-professjoni ta' nutar. In kwantu din hija professjoni rregolata, id-Direttiva hija fil-fatt kompletament applikabbli għaliha u l-livell għoli ta' kwalifikazzjoni meħtieġ min-nutara jista' faċilment jiġi żgurat permezz ta' test ta' kapaċità jew żmien ta' adattament.
   
      (1)  Direttiva tal-Kunsill 89/48/KEE, tal-21 ta' Diċembru 1988, dwar sistema ġenerali għar-rikonoxximent ta' diplomi ta' edukazzjoni ogħla mogħtija mal-kompletar ta' l-edukazzjoni u t-taħriġ professjonali ta' mill-inqas tliet snin (ĠU 1989, L 19, p. 16).